Nastarenkaiden käytöstä kertova merkki on Venäjälle autolla matkaaville suomalaisille tuttu, mutta nyt sen käyttö on entistä tärkeämpää.

Poliisi voi sakottaa autoilijaa, jos nastarenkailla ajaessa tarraa ei ole. Suomen Pietarin pääkonsulaatista vahvistetaan, että Venäjällä lakimuutos on tehty jo vuoden 2016 puolella.

Venäjän liikenteestä vastaavan viraston (siirryt toiseen palveluun)sivuilla kerrotaan, että merkin puuttumisesta voi saada 500 ruplan (7–8 euron) sakot. Sitä ei kerrota, miten Venäjän poliisi aikoo käyttöä valvoa.

500 ruplan sakko ei suomalaisen kukkarossa ole verrattavissa kotimaan sakkoihin, mutta rapsut vältettyään matkailija säästää ainakin sen ajan ja vaivan, joka kuluisi sakon maksamiseen automaatilla tai pankissa.

Merkillä varoitetaan takana ajavia alla olevista nastarenkaista

Venäjällä on käytäntönä, että jos autossa on alla nastalliset talvirenkaat, on siitä varoitettava erityisellä merkillä takana ajavaa. Kolmion muotoisen merkin sisällä on venäläinen kirjain Ш, joka tulee sanasta Шипы = nastat.

Tarkoituksena on, että takana ajava osaa varautua edessään nastarenkailla ajavan nopeampaan pysähtymiseen jarrutustilanteessa.

Kitkarenkailla tai kesärenkailla ajava ei merkkiä tarvitse.

Tommi Parkkinen / Yle

Merkillä nyt suuri kysyntä rajaseudulla

Merkkiä myydään nyt isompana versiona kuin aiemmin. Merkki tulee sijoittaa auton perään, jossa sen pitää näkyä 20 metrin päähän taakse. Kolmion sivujen pituus on 20 senttimetriä.

Lappeenrantalaiselta huoltoasemalta kerrotaan, että uusi laki on tuttu paikallisille matkaajille. Uusia merkkejä menee kymmeniä päivässä.

– Ne jotka merkkejä ovat tulleet etsimään, ovat kertoneet, että osa olisi jo saanut sakkoja tai huomautuksia. Millä päällä viranomaiset siellä ovat sattuneet olemaan, kertoo Lauritsalan ST1-huoltoaseman omistaja Mikko Räikkönen.

Rajaseudulla useat suomalaiset käyvät tankkaamassa halvempaa venäläistä polttoainetta. Esimerkiksi Lappeenrannan Nuijamaan rajanylityspaikan on alkuvuoden aikana ylittänyt noin 250 000, Imatran yli 300 000 ja Vaalimaan rajanylityspaikan yli 400 000 suomalaista.

Korjattu miliisi-sana poliisiksi 16.11.2017 klo 12.22 ja _huoltoaseman omistajan nimi Raittisesta Räikköseksi _klo 14.25.